Virallinen lehti nro C 289 , 11/10/1999 s. 0092



KIRJALLINEN KYSYMYS E-3799/98 esittäjä(t): Ernesto Caccavale (UPE) komissiolle (22. joulukuuta 1998) Aihe: Oletetut väärinkäytökset EU:n varainkäytössä Euroopan komissio on myöntänyt vuosiksi 1996-1999 Napolissa sijaitsevan Pianuran kaupunginosan kaupunkisuunnittelua koskevalle toimintaohjelmalle osarahoituksen aluekehitysrahastosta yhteisön tukikehykset -kohdasta, joka on varattu rakenteellisia toimia varten tavoitteen 1 piiriin kuuluvilla taantuvilla alueilla (Campanian hallinnollinen alue). Viime päivinä lehdissä on julkaistu uutisia yhteisön tukirahoista nauttivan Napolin kaupungin ja yhteisön varoja koordinoivan ja valvovan valtionvarainministeriön alaisen elimen (Cabina di Regia) välisestä sopimuksesta, joissa yksityisen napolilaisen toimijan Idis di Bagnoli -säätiön hankkeet liitetään Pianuran kaupunginosaa koskeviin hankkeisiin tarkoituksena käyttää yhteisön myöntämä ensimmäinen rahoituserä yllä mainitun säätiön esittämiin jo valmiisiin hankkeisiin, jolloin Pianuran kaupunginosaa suoraan koskevien hankkeiden rahoitus siirtyy seuraaviin määrärahaeriin. Voiko komissio siis: 1. ilmoittaa yllä mainitun rahoituksen kokonaismäärän, 2. tarkistaa Napolin kaupungin ja yhteisön varoja koordinoivan ja valvovan elimen Idis-säätiön hyväksi tekemän varojen siirron laillisuuden, 3. selvittää, onko mahdollista siirtää EU:n tiettyyn ohjelmaan (joka koskee tässä tapauksessa Pianuran kaupunginosaa) myöntämiä varoja toisiin hankkeisiin, joilla ei ole eikä ole koskaan ollutkaan minkäänlaista loogista eikä maantieteellistä yhteyttä alkuperäiseen ohjelmaan, 4. selvittää, voiko esim. työllisyyden parantamiseen ja sosioekonomiseen kehittämiseen tarkoitettuja EU-varoja käyttää vakavien ongelmien vaivaamassa kaupunginosassa yksityisen toimijan hyväksi täysin harkinnanvaraisten kriteerien perusteella, 5. tarkistaa, onko mahdollista ohjata rahoitusresursseja esimerkiksi Idis-säätiön käytössä olevien kiinteistöjen lisärakentamiseen, jotka on joskus hävitettävä, koska ne on rakennettu ilman lupaa ranta-alueille ja koska niitä sitovat kaupunkialueita koskevat määräykset ja koska Napolin kaupunki on jo osoittanut alueelle toisenlaisia käyttötarkoituksia? Komission jäsenen Monika Wulf-Mathiesinkomission puolesta antama vastaus (4. helmikuuta 1999) Pianura-Napoli-toimenpideohjelman, jonka komissio hyväksyi 18. joulukuuta 1997, määrärahat Euroopan aluekehitysrahastosta Pianuran alueella toteutettaviin toimenpiteisiin ovat 25 miljoonaa euroa. Määrärahojen käyttötarkoitusta ei saa muuttaa ilman komission virallista suostumusta. Komissiolle ei ole tullut Italian viranomaisilta yhtään ehdotusta hankkeesta, jossa edunsaajana olisi Fondazione IDIS. Tämän vuoksi komissio ei voi ottaa kantaa tällaista hanketta koskeviin kysymyksiin. Jos jäsenvaltio tekee ehdotuksen, komissio arvioi sen osana kumppanuutta erityisesti asetuksen (ETY) 4253/88(1) 14 artiklan ja asetuksen (ETY) 4254/88(2) 5 artiklan perusteella. Komissiolla ei näin ollen ole perusteita epäillä Pianura-Napoli-toimenpideohjelman määrärahojen käyttöä koskevia sääntöjenvastaisuuksia. Komissio seuraa kuitenkin voimassa olevien säännösten noudattamista ohjelman seurantakomitean kautta. (1) EYVL L 193, 31.7.1993. (2) EYVL L 193, 31.7.1993.